
«MDLSX». Motus. Direcció: Enrico Casagrande i Daniela Nicolò. Dramatúrgia: Daniela Nicolò i Silvia Calderoni. Interpretació: Silvia Calderoni. Disseny d’il·luminació: Alessio Spirli. Disseny de so / concepció sonora: Enrico Casagrande. Amb la participació de Damiano Bagli i Paolo Panella. Producció: Elisa Bartolucci i Valentina Zangari. Distribució a l’estranger: Lisa Gilardino. Mànager de la gira: Ilaria Mancia. Una producció de Motus 2015. Amb la col·laboració de La Villette - Résidence d’Artistes 2015 (París), Create To Connect (Projecte de la UE), Bunker/ Mladi Levi Festival (Ljubjana), Santarcangelo 2015 Festival Internazionale del Teatro in Piazza, L’arboreto - Teatro Dimora Di Mondaino, Marche Teatro i l’Istituto Italiano di Cultura. Amb el suport del Ministero dei Beni e delle Attività Culturali e del Turismo, Regió Emília-Romanya. Grec 2016. Sala Pina Bausch. Mercat de les Flors. Barcelona. Del 20 al 21 de juliol.

Necessari revulsiu contra els etiquetatges que tenallen la nostra identitat social

L'actual explosió dels debats identitaris relacionats amb el gènere i la sexualitat contribueix a generar inèdits espais de llibertat individual que actuen com a revulsiu social. Aprofundir en la deconstrucció de les etiquetes suposa també deixar al descobert els mecanismes repressius que identifiquen les nostres societats. MDLSX de la companyia italiana Motus explota aquest terreny fecund mitjançant una atomitzada barreja de llenguatges escènics que transiten entre la performance i la dansa, entre el debat col·lectiu i el testimoni individual.

L'ambigüitat a tots els nivells (home-dona, realitat-ficció) juga en consonància amb l'argument, el periple d'un adolescent androgin que mira de configurar la seva identitat entre les etiquetes poc flexibles de la taxonomia social heterofílica. Els plecs de la història serveixen per introduir, per exemple, les teories 'queer' de Paul B. Preciado o la impròpia tendència a crear patologies de la condició sexual encara vigent en la medicina moderna.

L'única intèrpret d'aquest muntatge, Silvia Calderoni, desplega un ritual de força escènica de primera magnitud, que ens revela la natura del cos com a primera i última frontera. Entre els recursos més encertats hi ha els canvis de vestuari plens de connotacions identitàries, el diàleg de la protagonista amb les seves pròpies filmacions domèstiques o una potent selecció de peces musicals que articulen els capítols de la història. Que tota la narració del muntatge sigui enregistrada resta expressivitat però no aconsegueix entelar un conjunt tan ben cuinat en les formes com necessari en el contingut. MDLSX ja figura entre el més destacat de l'actual edició del Grec.

Manuel Pérez i Muñoz, Recomana, 21 juliol 2016

Obrint horitzonts

Aquesta tercera incursió de Motus (2009 i 2012) en el Grec ha estat aclaparadora. MDLSX esdevé la confluència entre la performance i la dramatúrgia teatral: una artista a escena —la ballarina Silvia Calderoni— presentant-se a ella mateixa (un bon nombre d’imatges de la videografia familiar, així ho indiquen) i exercint de DJ/VJ, per explicar-nos la “seva experiència vital”.

Malgrat l’aparença autobiogràfica, Daniela Nicolò i la pròpia Silvia Calderoni elaboren una dramatúrgia amb referències a la novel·la de Jeffrey Eugenides, Middlesex (el títol de l’espectacle n’és l’acrònim), algunes d’aquestes literals, com Vaig néixer dos cops: vaig ser nena primer (...) al gener de 1960; i noi després, (...) a l’agost de 1974; jugant amb l’equívoc essencial per la potenciada aparença andrògina de la performer.

L’estructura de l’espectacle, però, és la un àlbum musical amb temes (fins a 22) molt significatius dels anys 80 i 90, de diferents bandes o solistes que van de The Smiths a REM, o més recents com Get Well Soon: una mena de banda sonora que al·ludeix a formes diferents de viure la sexualitat més enllà de l’heterosexual. Tot això embolcalla i dona forma a un discurs sobre les fronteres que marquen els gèneres i com aquestes es difuminen en la realitat.
Un discurs ben construït amb imatges certament potents entre les que s’escolen els escrits de Judith Butler, Donna Haraway i Paul B. Preciado, a més de clares referències a la mitologia grega. Un discurs sobre la identitat que depassa els gèneres per esdevenir també un qüestionament de la identitat de grup, fins i tot, de la de “raça” o la de nacionalitat.  La vehemència escènica contrasta sovint amb la fina elegància de les imatges que se’ns mostren a la pantalla, quan no és la pròpia artista que es projecta a través de la càmera que recull la seva evolució...

Aquestes volgudes i buscades distorsions contribueixen a la transversalitat i globalitat de l’espectacle.  ¿Com no pensar en els primers experiments videogràfics de Joan Jones davant del públic? Els directors Daniela Nicolò i Enrico Casagrande han volgut que les accions que Calderoni du a terme a l’escenari no siguin senzillament il·lustratives, busquen colpir l’espectador malgrat s’hagi de recorre al grotesc o al sublim: un gran triangle de purpurina platejada serà l’espai escènic privilegiat per a que Silvia Calderoni exhibeixi la seva “monstruositat” com a personatge i la seva extraordinària versatilitat com a animal escènic. Sona Please, Please, Please, Let Me Get What I Want, —no com a suplica, sinó amb absoluta determinació— i hom surt de la sala amb la sensació d’haver ampliat la pròpia visió del món.
Iolanda G. Madariaga, Recomana, 21 juliol 2016

Ell i ella, catarsi sobre el transgènere

A través del duríssim relat entre l’autobiografia d’aquesta actriu d’aspecte androgin i la ficció, MDLSX qüestiona com la societat necessita encasellar els individus 

El col·lectiu artístic italià Motus ha visitat dues vegades el festival Grec evidenciant que el seu és un territori escènic sense fronteres on s’hibriden llenguatges i recursos diversos amb preponderància de l’element visual i sonor. Aquesta idea sobre les fronteres aixecades per la societat que defineixen comportaments, actituds i fins i tot sentiments és el rovell de l’ou del nou espectacle MDLSX. Un espectacle de caràcter performatiu sobre una impressionant base musical, en què l’actriu fetitxe de la companyia, Silvia Calderoni, afronta el tema de la identitat sexual i, per extensió, de qualsevol identitat adquirida.
A través del duríssim relat entre l’autobiografia d’aquesta actriu d’aspecte certament androgin i la ficció, MDLSX mostra i qüestiona com, des del punt de vista científic i polític, la societat necessita encasellar els individus dins d’una definició de normalitat en blanc i negre. Hi ha molts estudis sobre com es forma la identitat sexual.
Precisament ahir mateix el diari El País publicava un informe científic que reconeixia que ni separant els diferents factors, des dels biològics fins als psicològics i educatius, es pot saber per què l’individu se sent bé en un rol femení o masculí. El transgènere qüestiona, doncs, la base sobre la qual s’edifica la societat a través dels rols sexuals que deriven en socials i, fins fa ben poc, laborals, i que es reprodueixen fins i tot en algun diccionari, on als transgèneres se’ls identifica com a monstres.
L’actuació de Silvia Calderoni és catàrtica, i en la mesura que bona part del que s’hi explica ha passat, conscienciadora d’una realitat tan difícil de tractar. I en aquest sentit és a la vegada un acte d’una enorme valentia i un crit de llibertat que ressona sobre inspirades cançons de Talking Heads, The Cramps, Vincent Gallo, R.E.M., The Smiths... i així fins a vint-i-dos fascinants tracks. Un espectacle colpidor. Commovedor.

Santi Fondevila, ARA, 22 juliol 2016

Silvia Calderoni i Motus provoquen el major terratrèmol emocional del Grec mentre sona la músics de The Smiths

"Si us plau, si us plau, si us plau, deixem aconseguir el que vull!", reclama Morrissey des de la lletra de Please, Please, Please, Let Me Get What I Want, l'emblemàtica cançó de The Smiths amb què conclou el fantàstic espectacle de Motus i Silvia Calderoni. Aquest, és el darrer dels 22 electritzants temes musicals que Calderoni —exercint funcions de DJ— ha seleccionat com a banda sonora d'una proposta que, evidentment, en té molt de recorregut autobiogràfic, tot i que defugi en tot moment presentar-se com una autobiografia. I és que també això, significaria caure en un etiquetatge del qual MDLSX abomina constantment, per tal de deixar del tot clar fins a quin punt, les etiquetes actuen massa sovint com terribles aparells repressors que sembren la devastació al seu pas. Les etiquetes, les maleïdes definicions, ajuden a crear falsos miratges tranquil·litzadors adreçats a un món que busca tenir-ho tot sempre sota control. Sovint, el control es presenta amb la forma d'un diagnòstic. I sovint també, la disfressa científica de les paraules que diagnostiquen, no pot amagar la realitat de les paraules latents que s'amaguen darrera el controlat discurs patent. El/la protagonista d'aquest espectacle, llegeix un dia el diagnòstic que ha fet el metge del seu cas. I llegeix també la definició que s'amaga darrera aquest diagnòstic: una definició que el/la qualifica com a "monstre". 

¿Androginia? ¿Hermafroditisme? ¿Intersexualitat? No busqueu aquestes paraules dins MDLSX; fins i tot la més políticament correcta d'aquestes paraules seria una etiqueta més. Al cap i a la fi, el llenguatge políticament correcte, no ve a ser altra cosa que la sublimació "progresista" del llenguatge controlador de tota la vida: canvia la perspectiva, però no canvia per a res aquesta necessitat tranquil·litzadora. En aquest sentit, MDLSX és també un espectacle sobre la forma com les paraules, exerceixen un poder inquietant sobre el nostre destí. I cal no oblidar que, al cap i a la fi, tots els espectacles de Motus que han passat fins ara pels nostres escenaris giren d'una o altra forma al voltant de la capacitat opressiva del(s) poder(s). Tot i que cap d'ells ho hagi fet fins ara amb la capacitat de provocar les intenses emocions a flor de pell que ofereix MDLSX. Unes emocions en el centre de les quals es troba l'aclaparador exercici interpretatiu d'un actor/una actriu excepcional, lliurat/lliurada a una actuació visceral, però alhora serenament meditada en tots i cadascun dels seus detalls. És així, com Silvia pot sintetitzar imatges que ens la fan veure alhora com a adolescent desvalgut/desvalguda i com a gran "diva" escènica ben orgullós/sa de cadascun dels seus moviment. I és així, com pot passar de pronunciar com si fos pròpia la frase inicial del llibre de Jeffrey Eugenides, Middlesex, a mostrar-nos les pel·lícules casolanes en què comparteix protagonisme amb el seu pare. Tant se val, on es trobin el límits entre la realitat i la ficció. El que importa de debò, és la veritat que emet cada moment de l'actuació de Silvia, tan creïble quan cobreix el seu sexe amb perruques impossibles, com quan se'ns presenta com la sirena perfecta que no té res a ocultar, perquè tot està a la vista. El que cal, és saber mirar.
Ramon Oliver, Recomana, 26 juliol 2016

El hipnótico canto de la quimera

“Monstruo”, grita la enciclopedia a una adolescente que busca respuestas neutras en páginas editadas por sabias. Su primera consulta: “Androginia”. Segunda consulta: “Hermafrodita”. La tercera en el dantesco viaje enciclopédico es una bofetada que abre un nuevo capítulo vital de una persona-personaje que se conciliará con su identidad múltiple disfrazado de sirena sumergido en una piscina en un delirante espectáculo para voyeurs. Un monstruo mitológico. Un Yo que trasciende las limitadas fronteras de la humanidad.

Silvia Calderoni es en MDLSX una quimera, cuerpo que se ha rebelado contra la mirada unívoca. Un manifiesto con formato de sesión de DJ. Una propuesta del grupo Motus en que la dramaturgia es un triángulo entre fisicidad, texto y música. Son tan importantes las palabras de Judith Butler, Paul B. Preciado o Jeffrey Eugenides (el título, posible guiño a su novela Middlesex), como la lista del soundtrack y las letras de The Smiths.

Pero, sobre todo, importa la energía que proyecta Calderoni, su activismo escénico, con una consciencia absoluta del presente compartido. Un apabullante y lisérgico teorema queer que construye con la manipulación libre y ruda del espacio y los objetos, con los mensajes múltiples que emite un cuerpo en permanente metamorfosis y suma identitaria. Físico que desde una radical asexualidad usa como el centro de su discurso performático, como si sobre su piel, músculos y huesos se hubiera escrito al mismo tiempo una biografía y un ensayo.
Aunque es posible oír el eco del Orlando de Woolf, en esta performance el esteticismo no tiene cabida. La elegancia de otros tiempos, el cuidado por la forma y la ejecución coarta el mensaje directo. La belleza —que está y domina los sentidos— surge de la honestidad del planteamiento. MDLSX no es un himno a la ambigüedad. Y eso que en algunos momentos David Bowie y Andy Warhol parecen proyectar su larga sombra. No hay intermediarios en el escenario de ningún tipo. En el espacio de la teatralidad todo pasa por la inmediata gestión dramática de Calderoni. Es evidente que hay terceros que han marcado directrices, han contribuido a la dramaturgia, han diseñado el impacto de la luz. Pero nunca han sido tan invisibles a la impresión del público ante la hegemonía artística de una actriz que hace de cada acción una declaración contra cualquier principio.

Y lo hace con la misma frescura de quien hace cinco décadas —entre Nueva York, Londres y Berlín— sintieron el impulso natural y político de reivindicar    —ellos mismos convertidos en iconos de la unicidad— la singularidad mosaica del ser humano. Como si nunca antes nadie se hubiera cuestionado el mito que plantea Platón sobre las dos mitades. Para Calderoni el mito válido es de la quimera.
Juan Carlos Olivares, Recomana, 28 juliol 2016

Motus al Grec: un calidoscopi textual

Aquest Grec ens ha dut molts espectacles que ens han convidat a pensar la identitat, tant individual com col·lectiva, així com la relació entre individu i comunitat; un dels que ho ha fet amb més força, i de manera més emotiva, ha estat la proposta de la companyia italiana Motus. MDLSX, que es va poder veure a la Sala Pina Bausch del Mercat de les Flors els dies 20 i 21 de juliol, és una petita joia que malauradament ha recalat massa poc temps als nostres escenaris.

Durant els 80 minuts que dura l’espectacle, la Sala Pina Bausch fa olor de laca i té color d’anys 90, amb una estètica que barreja el trash radical i necessari de la ja desapareguda Bata de Boatiné, el món oníric i cruel de l’Esmorzar a Plutó de Neil Jordan, i els neons i videoprojeccions del festival més pioner. En aquest món creat a partir d’un joc de projeccions, música i llum, l’intèrpret italiana Silvia Calderoni es deixa la pell i es transforma en múltiples identitats dins un mateix cos, una proposta rizomàtica i calidoscòpica que convida al públic a caminar de manera conscient i empènyer fins a límits potser insospitats les fronteres de la identitat.

La proposta de Calderoni barreja textos fonamentals de la teoria queer —entre els quals el Manifest Cyborg de Donna Haraway, els Cossos que Importen de Judith Butler i el Manifest Contrasexual de Paul B. Preciado; retalls autobiogràfics i fragments de la novel·la Middlesex de Jeffrey Euggenides, amb imatges de la videografia familiar de la pròpia intèrpret i una playlist interminable que ens permet escoltar The Dresden Dolls, els Yeah Yeah Yeahs o The Smiths entre d’altres. A través d’aquest teixit textual, Calderoni ens presenta la realitat de les persones intersex —conegudes també de manera popular i errònia com a hermafrodites— una realitat que segons la biòloga i teòrica del gènere Ann Fausto-Sterling, es presenta en un 2% de la població. A través de la multiplicitat de veus que enuncia Calderoni som testimonis de la seva vida (barrejada amb la de Calliope/Cal, protagonista de Middlesex), des de la seva infància, passant per la adolescència, el diagnòstic com a persona intersex i tot el que això genera, tant a nivell personal, com a nivell de les seves relacions familiars.
Aquest viatge per la vida de Calderoni/Calliope/Cal serveix per posar sobre l’escenari qüestions no només d’identitat de gènere, sinó dels privilegis adscrits a les identitats de sexuals, de classe i de raça. Un discurs necessari que malauradament no arriba a tots els nivells de la societat als que hauria d’arribar.

Si bé a nivell teatral l’espectacle recorre a una fórmula dramatúrgica una mica repetitiva, que per moments pot resultar àrida, o bé saturar amb masses imatges, tant la monumental tasca de Calderoni —que es transforma en mil i una persones, que esdevé tots els gèneres possibles alhora, i que aconsegueix emocionar només amb una mirada— com la necessitat de tractar aquests temes damunt els escenaris fan de MDLSX una proposta arriscada, emotiva i necessària.
Elisabeth Massana, Núvol, 29 juliol 2016

